Wspomnień czar-Św..Bożego Narodzynio
Już przyszły Świynta Bożego Narodzynio,som to przecudne śwjynta takie rodzinne kiere zbliżajom wszystkich. Rodzina jak umi to zjyżdżo do swojich domow do ojcow , by do kupy siednyć se do Wigilijnej Wieczerzy a potym wszyscy dokupy iść na Pasterka . Zaś w pjyrsze śwjynto śwjyntować przy ślonskim obiedzie z kluskami roladom i modrom kapustom. Zaś w drugi dziyń świont odwjydzo se krewnych czy rodziny abo przijmuje kogoś doma i poplotkuje se przy kołoczu i kawie.Tak jest dzisiej, ale jak było kedyś? wroca do wspomniyń, Wigilija była jako je dzisiej.Kiedy pjyrszo gwiazdka zaśwjyciyła zasiodało se do Wieczerzy Wigilijnej, ale na ta wieczerza przygotowało se 12 potraw, potym na Pasterka se szło i śwjyntowało
W drugi dziyń świont momy św,Szczepana i w tym dniu downiej w kościele była msza św, z ofiarom dlo chlopow i synkow.Taki synek chcioł być fajny to se wysztryndziył a że kejś nie było żelow do włosow to włosy namazoł fetym i nieroz we włosach znejdła se i szkwarka ,a dziołchy miały se z czego chichrać potym..Na tej mszy śwjyncono owies gospodarzom by był urodzaj i mieli czym futrować konie , bo maszyn jeszcze nie było yno koniami wszystko robjyli.
Ale w drugi dziyn świont był też taki zwyczaj że chłopi chodziyli po znajomych , somsiadach ,krewnych i szukali służby. Taki co szukoł służby wlazujonc do domow godoł-szukom służby czy ni mocie dlo mie jaki roboty i mjejsca dlo mie. Gospodyni odpowiadała -nie potrzebujymy żodnego ale siedni se dom ci pojeść i wypić na droga ,a idź dali szukać, i tu mu polywali wodki i szed dali szukać. Po takich pora odwjydzonych domach już mioł dość w czubie. A że przeważnie był śniyg w śwjynta to borok z bjydom doszedł nazot do swoje chałupy, i wiela razy se pokuloł tak że wytrzeźwioł zaroz.
Młodzi zaś jak był śniyg robjyli kulik,a że kiedyś były konie to z koniami .Jak taki kulig jechoł dzwoneszkami pobrzykiwoł, śmjychu i zabawy było pełno. Kiedy nieroz sanki na zakryncie se przewracały mlodzi londowali w śniegu. Koniki przistanyły by za chwila jechać dali kaj pod las abo polnymi drogami pojeżdzić.Tela wspomniyń, dzisiaj owsa już se nie śwjyńci bo gospodarze przesieli se na traktory, ale mlodzi robiom dali kuliki z pieczyniym wosztu kajś pod lasym abo na jakej gorce. Dzisiej zamiast koni sanki ciongnie traktor czy auto, ale jak downi tak dzisiaj wszyscy radujymy se na te śwjynta.
Maria Kostrzewa
szl_Latn szl_Latn szl_Latn szl_Latn szl_Latn szl_Latn